汤显祖
顾膳部宴归三十韵（时大水，饥）
年深情易盈，春阑气方燠。
斋房常自清，登临每伤独。
同人风义生，命我春酒熟。
新雨道无人，越歌山有木。
甚设苦难常，为期省相速。
适往才张具，且坐遗巾服。
行棋过格五，点局残花六。
豆间依古礼，坐次随年录。
素盏溢芳温，青蔬杂兰菊。
无事极脂膏，风斯映明淑。
心清笑则雅，兴洽谈逾穆。
留连清夜沉，偶叹春年肃。
河北人犹流，江南子初鬻。
行人深掠食，县官粗赋粥。
杏花差有畔，苦草正无幅。
黄星春不死，青岁鸟犹宿。
微禄幸三饱，清斋休五肉。
秀麦候皇明，妨粢怅神牧。
一入同向隅，诸兄须仰屋。
凡百关天运，有万依王福。
江湖初绕霤，神州方蕴椟。
举白但欢展，辞觞敢颦蹙。
灭烛步除阴，明月隐深竹。
风庭犹数杯，淋浪居末逐。
金柝夜沉沉，玉街清朅朅。
还斋深思余，倚槛端居伏。
风露蔼延和，华桐暗相馥。
岸帻且轻首，啜茗殊清目。
侧看星尾迟，远听鸣鸡速。
向署首明祠，灵妃方捧祝。